**ESL 04.09.2019 juhatuse koosoleku protokoll**

**Tondi tennisekeskus saalis Black Lounge**

**Koosolek algas kell 15:00**

**Osalesid:** Jaanus Mikk, Gert Lee, Ago Markvardt, Vahur Leemets

**Puudusid:** Asko Saarepuu, Kalle Palling, Tõnu Kull, Madis Rahu (otsustasid hääletamist vajavate punktide osas e-posti teel)

**Koosolek on otsustusvõimeline koos e-posti hääletustega**

**Kutsutuna osalesid:** Tõnu Seil, Rauno Loit

**Kinnitati esitatud päevakord:**

1. ESL 2019/2020 eelarve, ESL eelarvekomisjoni tööst
2. EOK „hea juhtimise tava“ dokumendi analüüs
3. ESL 2018/2019 majandusaasta auditeerimise kinnitamine ja sellest tulenevalt üldkogu kokkukutsumise aja muutmine
4. MK etappide korraldamisest 2020 ja 2021
5. ESL suusaspordi arengukavast 2019 – 2023

**P.1. ESL 2019/2020 eelarve, ESL eelarvekomisjoni tööst**

T. Seil esitles lisadena ESL 2019/2020 eelarvet seisuga 03.09.2019, ESL eelarve ja tegevuste täitmise protsessi kirjeldust ning jaotusi avalikust sektorist. Tulenevalt 02.08.2019 ESL juhatuses otsustatule on kogunenud eelarvekomisjon, eesmärgiga koostada ESL eelarve koostamise põhimõtteid edasiseks eelarveprotsessiks. Lepiti kokku, et alaliidu üldine eelarve tulude-kulude struktuur on koondina jagatud alarühmade, büroo ja eriprojektide osas kvartalite kaupa. Lisaks on võimalik eelarves jälgida alarühmade jm üksusi eraldi kuude põhiselt. ESL üldeelarvesse jooksevad täna teadaolevad summad koondina kokku. EMV-de korraldamised on tõstetud alade alla. Eriprojektidena käsitleme Suusabussi, Marumäge ja MK-sid. Alad, büroo ja eriprojektid majandavad oma kulusid spetsiifilisemalt, aga esitatud koondeelarve piires. Eelarve on koostatud tulupõhiselt ja üksuste kulud ei saa olla suuremad tuludest. Eelarve jälgimine on igakuine ja kvartaalne ja selle koostamisel on arvestatud varasemaid audiitori märkusi periodiseerimise ja tulude-kulude kajastamise osas. Juhatus arutas avaliku sektori tulude laekumise tõenäosust tulenevalt esitatud eelarvest. Juhatus arutas tulevase perioodi eelarve kvartaalse aruandmise vajadust ja eelarve jälgimise süsteemi. Arutati eelarve koostamise protsessi ja käsitleti eelmise majandusaasta alade tulemeid.

**Otsused:**

* kinnitada ESL 2019/2020 eelarve struktuur eelarvekomisjoni poolt väljatöötatud kujul seisuga 04.09.2019
* rakendada eelarve kvartaalset jälgimist ja aruandmist sekretariaadi ja juhatuse poolt
* vajadusel eelarve igakuine jälgimine järgneva kuu 20-ks kuupäevaks, kui tulude ja kulude osas on ette näha olulisi muutusi
* ESL kaudu sõlmitavatest era sponsorlepingutest jätta alaliitu vähemalt 10 % lepingusummast

**P.2. EOK „hea juhtimise tava“ dokumendi analüüs**

T. Seil esitas ülevaate ja kommenteeritud EOK „hea juhtimise tava“ dokumendi täitmise kohta ESL poolt. T. Seil kirjeldas antud dokumendi järgmisest tulenevaid spordialaliidu toimise protseduure, mis ESL poolt peamiselt täidetud. Juhatus arutas vajadust ESL liikmete vaheliste erimeelsuste lahendamise korra kehtestamist ja mehhanismi.

**Otsus:**

* võtta esitatud informatsioon teadmiseks ja eesmärk liikuda nimetatud dokumendi kõikide punktide täitmise suunas, sh erimeelsuste lahendamise korra kehtestamine

**P.3. ESL 2018/2019 majandusaasta auditeerimise kinnitamine ja sellest tulenevalt üldkogu kokkukutsumise aja muutmine**

* 1. **Auditeerimisest**

T. Seil selgitas, et vastavalt ESL 02.08.2019 juhatuses kokkulepitule otsisime ESL auditi läbiviimiseks uut audiitorit. Kokkuleppele saadi firmaga Grant Thornton Baltic OÜ, kelle pakkumise ESL juhatus aktsepteeris. Audiitori hinnangul pole esmalt pakutud auditi lõpptähtaeg 04.09.2019 realistlik. Auditi valmimise aeg oleks hilisemalt 27. september. Võimalusel nädal varem. Ajaeesmärgi saavutamiseks on valitud audiitorfirma tööga alustanud.

**P.3.1 otsus:** kinnitada Grant Thornton Baltic OÜ ESL juhatuse auditi läbiviijaks vastavalt esitatud pakkumisele

**3.2 ESL 2019 üldkogu kokkukutsumisest**

T. Seil selgitas, et 02.08.2019 otsustas juhatus ESL Üldkogu kutsuda kokku 20.09.2019, eeldusel et enne seda on valminud ESL juhatuse poolt tellitud audit. Tänaseks on selgunud, et enne 20.09.2019 auditi ei valmi. Sellest tulenevalt on vajalik otsustada ESL Üldkogu toimumise uus aeg. Seaduse järgi peab majandusaasta aruanne olema Üldkogu poolt vastu võetud hiljemalt kuus kuud pärast majandusaasta lõppemist ehk hiljemalt 31.10.2019. Juhatus kaalus ja arutas ka ettepanekut pidada majandusaastal kaks üldkogu. Hooaja lõpu üldkogul oleks võimalik liikmetega otsustada ESL põhikirja muudatusi ja hinnata suusaspordi arengukavas ellu viidud tegevusi.

**Otsused:**

Kutsuda kokku ESL Üldkogu 11. oktoobril 2019 alljärgneva päevakorraga:

1. ESL 2018/2019 auditeeritud majandusaasta tegevusaruande ja raamatupidamise aastaaruande kinnitamine;
2. ESL juhatuse ülevaade alaliidu tegevustest ja eelarvelisest seisust;
3. ESL suusaspordi arengukava 2019 – 2023 vastuvõtmine;
4. ESL juhatuse liikmete valimine;
5. ESL revisjonikomisjoni moodustamine ja kinnitamine.

**P.4. MK etappide korraldamisest 2020 ja 2021**

Kahevõistluse 2020 MK projektijuht A. Markvardti esitles MK etapi eelarvet ja olulisemaid arenguid. Praeguses MK eelarve kavas on välja toodud võrdlus kahe või kolmepäevase võistluse tulud-kulude prognoosina. Vastavalt 02.08.2019 ESL juhatuses kokku lepitule on MK 2020 eelarve osas kogutud aktiivselt põhiliste kulude osas hinnapakkumisi, aga kõiki pakkumisi ei ole veel laekunud. A. Markvardt tegeleb sellega edasi ja koondab info septembri lõpuks. Lisaks tegeletakse edasi tervikpildi saamiseks tuludega suuremate toetajate jm võimaliku tulu osas. Seejärel esitatakse projekt ESL juhatusele otsustamiseks. Juhatus arutas ka võimalust MK-de korraldamiseks eraldi moodustatud sihtasutuse kaudu.

T. Seil informeeris, et vastavalt ESL juhatuses kokkulepitule on murdmaa 2021 MK korraldusõiguste osas saadetud FIS-i ettepanek, mis on võetakse arutlusele FIS sügisseminaril 1-5.10.2019. Eelnevalt kohtuvad ja koostavad argumenteeritud tegevuste plaani peasekretär ning FIS vastavate komiteede liikmed Vahur Leemets ja Robert Peets.

**Otsus:** informatsioon võeti teadmiseks. A. Markvardt esitab 2020 koondatud tulude ja kulude pakkumiste plaani ning tegevuskava juhatusele järgmiseks koosolekuks septembri lõpus.

**P.5. ESL suusaspordi arengukavast 2019 – 2023**

T. Seil selgitas, et ESL suusaspordi arengukavasse on A. Saarepuu alakomitee poolsed kommentaarid ja küsimused edastanud. Tervikuna on soov see veelkord ka murdmaa liikmesklubidele tutvumiseks ja täiendavate ettepanekute saamiseks välja saata.

**Otsus:** enne arengukava lõplikku kinnitamist ja ESL üldkogule esitamist kooskõlastatakse võimalikud muudatused murdmaa liikmesklubidega

Lisaks esitatud päevakorrapunktidele informeeris V. Leemets juhatust 15-17.11.2019 Tallinnas toimvast FIS murdmaasuusatamise kohtunike seminarist Tallinnas. Esitatud informatsioon võeti teadmiseks

Koosoleku lõpp kell 17:00

Koosoleku juhataja Koosoleku protokollija

Gert Lee Rauno Loit